מייק איזלי

מייקל פרנסיס איזלי (באנגלית: Michael Francis Easley; ) הוא עורך דין ופוליטיקאי אמריקאי מקרוליינה הצפונית, איש המפלגה הדמוקרטית, שכיהן כתובע הכללי של קרוליינה הצפונית ה-49 בשנים 1993–2001, ולאחר מכן ועד 2009 כמושל קרוליינה הצפונית ה-72. איזלי הוא המושל הקתולי השני של קרוליינה הצפונית, ומושל המדינה הראשון שהורשע בפלילים, אם כי הרשעתו בוטלה מאוחר יותר.
ראשית חייו
מייק איזלי נולד בעיר רוקי מאונט  שבקרוליינה הצפונית, כבנם של אלכסנדר ושל הוּלדה מארי איזלי. הוא גדל בחווה המשפחתית במחוז נאש והיה אחד משבעת ילדי המשפחה שממוצא אירי קתולי. הוא התחנך בבית ספר קתולי מקומי, ולאחר מכן המשיך בבית הספר התיכון של רוקי מאונט, בו הוא סיים את לימודיו ב-1968. במשך שנתיים למד איזלי בבלמונט אבי קולג' , ולאחר מכן עבר לאוניברסיטת קרוליינה הצפונית בצ'אפל היל, שם הוא קיבל ב-1972 תואר במדע המדינה. בעת לימודיו הוא היה חבר באחוות פי-גמא-דלתא. לאחר מכן הוא למד בבית הספר למשפטים של האוניברסיטה המרכזית של קרוליינה הצפונית , שם הוא קיבל ב-1976 תואר במשפטים. בעת לימודיו הוא היה עורך בטאון בית הספר למשפטים.
קריירה
ממוזער|250px|איזלי בעת בחירתו כתובע הכללי של קרוליינה הצפונית ב-1992.
ב-1976 היה איזלי לעוזר פרקליט המחוז של המחוז השיפוטי ה-13 של קרוליינה הצפונית. ב-1982 הוא נבחר כפרקליט המחוז, ובגיל 32 היה לאחד הצעירים ביותר ששימשו בתפקיד זה במדינה.

ב-1990 התמודד איזלי ללא הצלחה בבחירות המקדימות של המפלגה הדמוקרטית על מושב בסנאט של ארצות הברית, ונוצח על ידי ראש עיריית שארלוט המכהן הארווי גנט, שבעצמו נוצח בבחירות הכלליות על ידי הסנאטור המכהן ג'סי הלמס. ב-1992 נבחר איזלי כתובע הכללי של קרוליינה הצפונית, וב-9 בינואר 1993 הושבע לתפקידו. ב-1996 הוא נבחר לתקופת כהונה שנייה כתובע הכללי לאחר שזכה ב-59.07 אחוזים מהקולות מול 40.93 שקיבל יריבו רוברט ה. אדמונדס, הפרש של 446,169 קולות.

מושל קרוליינה הצפונית
מערכות הבחירות
בחירות 2000
ב-2000 התמודד איזלי בבחירות למשרת מושל קרוליינה הצפונית כדי להחליף את המושל המכהן ג'ים האנט שהוגבל בהגבלת כהונה. בבחירות המקדימות של הדמוקרטים הוא ניצח את סגן המושל המכהן דניס ויקר , ולאחר מכן התמודד בהצלחה בבחירות הכלליות מול ראש עיריית שארלוט לשעבר, הרפובליקני ריצ'רד וינרוט . בשבועות האחרונים לפני סיום המרוץ, צילם השחקן אנדי גריפית' סרטון תמיכה באיזלי, שכמה מהפרשנים סברו שהוביל לניצחונו, וכינו אותו "הנס של מייבורי" (על שם העיירה הדמיונית מייבורי שבסדרות הטלוויזיה של גריפית', המופע של אנדי גריפית' ומייבורי ר.פ.ד ).
בחירות 2004
ב-2004 התמודד איזלי בבחירות לתקופת כהונתו השנייה. בבחירות המקדימות של הדמוקרטים הוא הביס את יריבו היחיד, ריקי קיפּפר, ובבחירות הכלליות התמודד מול המועמד הרפובליקני פטריק בלנטיין , לשעבר חבר הסנאט של קרוליינה הצפונית, ומול מועמדת המפלגה הליברטריאנית ברברה האו. אף על פי שקרוליינה הצפונית הצביעה באותה מערכת בחירות למועמדים הרפובליקנים ג'ורג' ווקר בוש לנשיאות, ועבור ריצ'רד בר לסנאט של ארצות הברית, ניצח איזלי בבחירות, והדמוקרטים השיבו לעצמם את השליטה בשני בתי בית המחוקקים.

במערכת בחירות זו תמך איזלי במועמדותו של ג'ון אדוארדס לתפקיד סגן נשיא ארצות הברית.
כהונתו
חינוך
ממוזער|250px|איזלי (שני מימין) עם הנשיא ג'ורג' ווקר בוש, מושל נברסקה דייב היינמן ומושל ניו יורק אליוט ספיצר, 2007.
הרפורמה בחינוך הייתה הציר המרכזי של תקופת כהונתו של איזלי כמושל, עד שב-2008 הוא קיבל את פרס "מושל החינוך הגדול ביותר באמריקה" מהאיגוד הלאומי של המורים. הפרס נוצר כדי להציג את "פקידי הממשל אשר הפגינו הישגים למופת בקידום החינוך הציבורי". איזלי זכה לשבחים מהאיגוד על התמקדותו בשיפור תנאי העבודה של המורים, ועל כך שאפשר למורים לקבל מושב בשולחן הדיונים שנגעו ליישום הרפורמה החינוכית בקרוליינה הצפונית.

אחת התוכניות המרכזיות שקידם איזלי היה "יותר בארבע" (More at Four) עבור ילדים בסיכון בגני הילדים. התוכנית זכתה לשבחים מגופים כמו האיגוד הלאומי של המורים.

תוכנית נוספת שקידם איזלי הייתה יוזמת "למד וזכה" (Learn and Earn), שאפשרה לתלמידי בתי הספר התיכוניים לקבל נקודות זכות ללימודים בקולג' על ידי השתתפות בקורסים מקוונים ללא עלות. התוכנית קיבלה את פרס החידושים בממשל האמריקאי מבית הספר לממשל באוניברסיטת הרווארד. בהענקת הפרס, ציין בית הספר ש"בשנים 2006–2007 שיעורי הקידום והסיום של כיתות עבור משתתפי התוכנית היו גבוהים מהממוצע הארצי, כאשר כמעט מחצית מבתי הספר התיכוניים רשמו שיעורי קידום של 100 אחוזים". בהרווארד ציינו גם שמספרים אלו לא סולפו על ידי ספירה של ילדים בעלי ציון גבוה בלבד. התוכנית יועדה בכוונה עבור ילדים בסיכון, כאלו שאנגלית היא שפתם השנייה, ואלו שהיו הדור הראשון במשפחתם שלמד בקולג'. איזלי גם יזם תוכנית לאפשר לתלמידים בקרוליינה הצפונית ללמוד לתואר ראשון ללא חובות כספיים על ידי קבלת מענקים מהתוכנית למד וזכה בסכום של עד 8,000 דולר במשך שנתיים. ב-2007 כתב איזלי ופרסם את ספר הילדים "שים לב קולג, הנה אני בא!" (!Look Out, College, Here I Come).
החלטות וטו
במהלך תקופת כהונתו התמודד איזלי עם מחסורים בתקציב, קשיים בכלכלה, ואסונות טבע כמו סופות הוריקן ושיטפונות. הוא התמודד עם בית המחוקקים בכמה הזדמנויות. הוא היה ראשון מושלי המדינה שעשה שימוש בסמכות להטיל וטו, שאושרה במשאל עם ב-1996. הפעם הראשונה הייתה בנובמבר 2002, כאשר הוא הטיל וטו על הצעת חוק הקשורה למינויים בלתי מתאימים למועצות ולוועדות שונות. ביוני 2003 הוא הטיל וטו על הצעת חוק ששללה ממועצת החינוך של המדינה את סמכויותיה לקבוע את אמות המידה לעבודת המורים. באוגוסט אותה שנה הוא הטיל וטו על הצעת חוק שנועדה להעלות את העמלות שנגבו על ידי חברות פיננסיות. ביולי 2004 הוא הטיל וטו על הצעת חוק שדרשה מגופי הממשל המקומי לשלם במזומן לבעלי שלטי חוצות בסכום של עד פי חמישה מההכנסה השנתית שנוצרה על ידי שלט החוצות עם הסרתו. במרץ 2005 הוא הטיל וטו על הצעת חוק שהייתה אמורה להעביר רכוש מדינתי. בספטמבר אותה שנה הוא הטיל וטו על חוק שהיה אמור להשפיע על אמות המידה של עבודת המורים. באוגוסט 2007 הוא הטיל וטו על חוק התמריצים הפיננסי השנוי במחלוקת שהיה אמור להעניק עד 40 מיליון דולר לחברות במדינה. עד סוף 2008 הפעיל איזלי את סמכות הווטו שלו בסך הכול תשע פעמים. הווטו התשיעי שלו היה הראשון בקרוליינה הצפונית שנעקף על ידי בית המחוקקים.
עונשי מוות
בתקופת כהונתו של איזלי כמושל בוצעו בקרוליינה הצפונית 27 גזרי דין מוות, כולל ההוצאה להורג ה-1,000 בארצות הברית לאחר חידושו ב-1976. עם זאת, הוא המתיק שני גזרי דין מוות.

תקופת כהונתו השנייה
ממוזער|250px|איזלי בנאום ההשבעה השני שלו ב-2005.
איזלי תמך בלוטו המדינתי השנוי במחלוקת, שבסופו של דבר אושר באוגוסט 2005 לאחר שסגנית המושל בוו פרדו הכריעה בשוויון שנוצר בסנאט המדינתי.

ב-2008 צולם שוטר משטרת התנועה של קרוליינה הצפונית כשהוא מתעלל בכלב משטרה שאותו הוא אימן. לאחר שמפקדיו של השוטר המליצו על עונש קל, המליץ משרדו של איזלי על פיטוריו. השוטר תבע את המדינה לאחר שמשטרת התנועה סירבה להשיבו לתפקידו, וב-2010 פסק שופט בית המשפט הגבוה לטובתו והוא הושב לתפקידו תוך תשלום שכרו מתקופת ההשעיה.

ב-2008 דחה איזלי הצעה להתמודד מול אליזבת דול על מושבה בסנאט של ארצות הברית. ב-2010 הוא נחשב למועמד אפשרי בהתמודדות מול הסנאטור ריצ'רד בר, אך הוא לא גילה כלל וכלל עניין בהתמודדות.

מחלוקות ותביעה משפטית
ב-2006 התמודד איזלי מול מחלוקות שנבעו ממסע הבחירות שלו ומנסיעות מחוץ לארצות הברית. רעייתו, מרי איזלי, קיימה שתי נסיעות, אחת לצרפת, והשנייה לרוסיה ולאסטוניה, במסגרת חילופי תרבות. הרפובליקנים מתחו ביקורת על הנסיעות ותיארו אותן כבזבזניות בתקופה שבה ניצבה כלכלת המדינה מול קשיים.. עם זאת, מנהל מוזיאון קרוליינה הצפונית לאומנויות הגן על הנסיעות, שבהן קיבל המוזיאון סיוע בקבלת פריטים ממוזיאון הארמיטאז' בסנקט פטרבורג בהשאלה. מאמציה של מרי איזלי הובילו גם להשגת אוסף של יצירות אוגוסט רודן בשווי של 25 מיליון דולר עבור המוזיאון, ולבניית אגף חדש לאמנות יוון העתיקה במוזיאון.

מחלוקות נוספות צצו חודשים לאחר תום כהונתו של איזלי בינואר 2009. על פי העיתון News & Observer מראלי, הורה ה-FBI למשטרת התנועה של קרוליינה הצפונית להמציא את כל המידע על נסיעותיו של איזלי ושל משפחתו, מתוך חשש שהוא הפר את חוקי הבחירות. באוקטובר אותה שנה קיימה ועדת הבחירות של קרוליינה הצפונית שימוע על התנהלותו של איזלי.

לאחר שנתיים של חקירות פדרליות ומדינתיות בנוגע לאי-הסדרים במימון מסע הבחירות שלו, הגיע איזלי להסדר טיעון בנוגע להפרה פלילית אחת של חוקי מסע הבחירות, וקיבל אחריות על כך שלא דיווח על טיסה במסוק בשווי של 1,600 דולר שניתנה לו על ידי תומך שלו באוקטובר 2006. בעוד שהוא לא הודה באשמה, הוא הכיר בכך שהיו קיימות עדויות מספיקות כדי להרשיעו, והוטל עליו קנס של 1,000 דולר. בכך היה איזלי למושל קרוליינה הצפונית הראשון שהורשע במשפט.. לאחר קבלת ההסדר הופסקה החקירה הפדרלית. בעקבות ההרשעה, הושעה רישיון עריכת הדין של איזלי. ב-4 בינואר 2013 נמחקה הרשעתו של איזלי על ידי שופט בבית המשפט הגבוה של קרוליינה הצפונית.

המשך פעילותו
לאחר תום שמונה שנות כהונתו של איזלי כמושל, על פי הגבלת הכהונה בחוקת קרוליינה הצפונית, נבחרה ב-2008 סגניתו בוו פרדו, שניצחה את ראש עיריית שארלוט פט מקרורי במרוץ צמוד. באותה מערכת בחירות תמך איזלי בתחילה במועמדותה של הילרי קלינטון לנשיאות. לאחר שברק אובמה ניצח בבחירות המקדימות, תמך בו איזלי בהתמודות מול הרפובליקני ג'ון מקיין.

לאחר תום כהונתו, הוא פנה לעבודה חלקית בקידום חינוך גבוה ובתוכניות דומות במסגרת קרן ביל ומלינדה גייטס.

איזלי שב לעסוק בעריכת דין. הוא מייצג עסקים ותאגידים, והיה מעורב בכמה משפטים אזרחיים משמעותיים. ב-2018 הוא הצטרף למושלים לשעבר של המדינה להתנגדותם שנחלה הצלחה לקבלת תיקון בחוקת המדינה שהיה אמור לצמצם את סמכויות המושל. הוא גם הצטרף כידיד בית המשפט בהתנגדות להטיה בקביעת מחוזות בחירה בקרוליינה הצפונית.
חיים אישיים
ב-1980 נשא איזלי לאישה את מרי פיפינס , שעד 2009 עבדה במשרד הרקטור של אוניברסיטת המדינה של קרוליינה הצפונית. היא מרצה לשעבר למשפטים באוניברסיטה המרכזית של קרוליינה הצפונית ועבדה במשך עשר שנים כתובעת. לשניים בן אחד, מייקל איזלי הבן , שבשנים 2021–2025 שימש כתובע הפדרלי של מחוז מזרח קרוליינה הצפונית.

איזלי הוא אוהד של חברת מרוצי המכוניות נאסקאר. ב-2003 הוא היה מעורב בהתנגשות במסלול המרוצים שארלוט ליד קונקורד. הוא היה מאחורי ההגה במכונית מסוג שברולט מונטה קרלו של ג'ימי ג'ונסון  כאשר היא התנגשה בקיר תמך במהירות של 120 מיל לשעה (190 קמ"ש), אך הוא לא נפצע קשה מאחר שחבש קסדה באותה עת. הוא גם חובב של הסדרה המלך היל, וכשכיהן כמושל הוא הנחה את עורך המשאלים שלו להפריד את מצביעי קרוליינה הצפונית לאלו שצופים בסדרה ולאלו שלא. איזלי טען שהאידאולוגיות של בוחריו דומות לדמויות בסדרה, והיה מבסס את ההסבר לסוגיות בהן עסק על השאלה האם דמויות המלך היל יבינו אותן או לא.

איזלי הוא נגר חובב, והופיע בפרק של תוכנית הטלוויזיה The Woodwright's Shop, בה הוא הכין שולחן מעץ אגוז.

קישורים חיצוניים

 מייק איזלי באתר אגודת המושלים הלאומית 
 מייק איזלי באנציקלופדיה של קרוליינה הצפונית 
 מייק איזלי באתר The Political Graveyard 

הערות שוליים

קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הדמוקרטית
קטגוריה:התובעים הכלליים של קרוליינה הצפונית
קטגוריה:תובעים אמריקאים
קטגוריה:בוגרי אוניברסיטת קרוליינה הצפונית בצ'אפל היל
קטגוריה:עורכי דין אמריקאים במאה ה-20
קטגוריה:עורכי דין אמריקאים במאה ה-21
קטגוריה:אישי ציבור שהורשעו בדין
קטגוריה:נוצרים רומים-קתולים אמריקאים
קטגוריה:אמריקאים שנולדו ב-1950